ગાંધીનગર– ગુજરાતમાં આવેલા રેસ્ટોરન્ટ માટે પોલીસ તંત્ર પાસેથી લાયસન્સ કે રીન્યુઅલ માટેની પ્રક્રિયામાંથી મુક્તિ આપવાનો રાજ્ય સરકારે નિર્ણય કર્યો છે. ગૃહ રાજ્યકક્ષાના પ્રધાન પ્રદીપસિંહ જાડેજાએ આ માહિતી ગુજરાત વિધાનસભામાં આપી હતી. વિધાનસભા ગૃહમાં ગુજરાત પોલીસ (સુધારા) વિધેયક-ર૦૧૮ને રજૂ કરતા ગૃહ રાજ્યકક્ષાના પ્રધાન પ્રદીપસિંહ જાડેજાએ જણાવ્યું કે, ગુજરાત પોલીસ અધિનિયમ-૧૯પ૧ની કલમ-૩૩(૧) અન્વયે રેસ્ટોરન્ટનો વ્યવસાય શરૂ કરવા જિલ્લા મેજીસ્ટ્રેટ/પોલીસ કમિશનર પાસેથી લાયસન્સ લેવાની તથા સમયાંતરે તેના રિન્યુઅલ સબંધી મંજૂરી મેળવવાની રહે છે. આ કાર્યવાહીમાં રેસ્ટોરન્ટના વ્યવસાયિકોને મુશ્કેલીઓ પડતી હોવા અંગે રાજ્યના હોટલ એન્ડ રેસ્ટોરન્ટ એસોસિએશન અને ગુજરાત ચેમ્બર ઓફ કોમર્સની રજૂઆતોને ધ્યાને લઇને રાજ્ય સરકારે રેસ્ટોરન્ટ માટે સક્ષમ ઓથોરિટી પાસેથી લાયસન્સ મેળવવા તથા તેના રીન્યુઅલની પ્રક્રિયામાંથી મુક્તિ આપવાનો નિર્ણય કરવામાં આવ્યો છે.